Kommer oor betogings by Charlotte Maxeke-hospitaalCharlotte Maxeke-hospitaal (Foto: Sindiso Ndlovu, Twitter) Politieke partye het Donderdag hul kommer uitgespreek oor gewelddadige betogings by die Charlotte Maxeke-hospitaal in Johannesburg. Jack Bloom, woordvoerder vir die DA, het sy kommer uitgespreek dat ontwrigtings by die hospitaal voortduur ná die hospitaal verlede maand geplunder is. Personeellede het die ingange na die hospitaal Woensdag met brandende bande versper en paniek gesaai en ontwrigting veroorsaak vir pasiënte en personeel. “ŉ Verpleegster het vir my gesê hoe bang sy was toe sy nie om 13:00 met haar motor kon ry nie, weens aggressiewe betogers en ŉ buiteband wat aan die brand gesteek is,” het Bloom verduidelik. “Die werkers se griewe handel oor onbetaalde prestasiebonusse en die huidige loononderhandelinge.” Hy het gesê Leratong-hospitaal aan die Wes-Rand is ook geraak deur werkers wat die hospitaal versper het en alle operasies, wat nie noodgevalle was nie, is gekanselleer. Bloom het gesê die departement van gesondheid moet die werkers se griewe vinnig en regverdig oplos. “Die ontwrigting van hospitale kan nie geduld word nie, omdat dit noodsaaklike dienste is.” Philip van Staden, woordvoerder van die VF Plus, het gesê die staking by die hospitaal is niks anders as ŉ aanduiding dat die provinsie se gesondheidsdienste finaal inmekaar gestort het nie. “Alhoewel die departement in hierdie jaar se provinsiale begroting die grootste gedeelte ontvang het, is dit steeds nie genoeg om die departement van algehele ondergang te red nie. Die jarelange korrupsie en wanbestuur wat in die departement heers en gelei het tot die Esidimeni-slagting en die ineenstorting van dieselfde hospitaal se dak, die haglike omstandighede waaronder mediese personeel moet werk en die gevaar waarin pasiënte daagliks verkeer, is maar net ŉ bewys dat geen salf meer aan hierdie wond te smeer is nie.” Van Staden het gesê die VF Plus spreek sy kommer uit dat die Gautengse LUR van gesondheid, Gwen Ramokgopa, asook die LUR van gemeenskapsveiligheid, Sizakele Nkosi-Malobane, nie daarin kan slaag om die lewens van pasiënte in die provinsie se hospitale te beveilig nie. “Dit is ŉ skande dat pasiënte vir hul lewens moet vrees en in die hospitaal se kelder moes wegkruip om hul eie lewens te beskerm. Die VF Plus sidder om te dink wat gebeur met pasiënte wat nie kan beweeg of nie eers weet wat om hulle aangaan nie. Dit is hoog tyd dat daar met ŉ ferm hand teen stakers opgetree word en dat die provinsiale departement van gesondheid dringend onder administrasie geplaas word om te probeer red wat nog te redde is,” het hy bygevoeg. Ramokgopa was nie dadelik beskikbaar vir kommentaar nie. Haar kantoor het gesê sy is na die hospitaal toe om die kwessie op te los. Lees alle vorige berigte oor Charlotte Maxeke-hospitaal op Maroela Media.